A "Bismarck Sea" 1944 júliusában és augusztusában San Diego és a Marshall-szigetek között kísért konvojokat. Javítások és további gyakorlatok után a hajó csatlakozott Thomas C. Kinkaid tengernagy Karolina-szigeteknél állomásozó flottájához. 1944. november 14. és 23. között részt vett a Leyte-öbölbeli csatában, majd 1945. január 9. és 18. között a Lingayen-öbölbeli partraszállásban. Február 16-án megérkezett Ivo Dzsimához, hogy támogassa az inváziót.